Tisztelt Szülők! Kedves Diákok!

Örömmel tájékoztatjuk Önöket, hogy hamarosan újraindul a Külföldi Nyelvtanulási Program (KNYP).

A szervezést ebben a tanévben újrakezdjük, a két évvel ezelőtti jelentkezések már nem élnek.

A 2022 nyarán sorra kerülő kéthetes nyelviskolai kurzusok teljes költségét a pályázat fogja állni, beleértve az utazást, a biztosítást, a szabadidős programokat. Habár a pályázatok még nem jelentek meg, így a pontos feltételek sem ismertek, mégis fontosnak tartjuk a szülők és diákok előzetes tájékoztatását.

**KI JELENTKEZHET A PROGRAMRA?**

Az ebben a tanévben 9. és 11. osztályos tanulók jogosultak alanyi jogon részt venni pályázat útján. Az idén 9.KNY osztályosok választhatnak, hogy ebben vagy a következő tanévben szeretnének élni a lehetőséggel. Mindenkinek pályázatot kell majd benyújtania, de információink szerint minden érvényesen beadott pályázatot támogatni fognak.

1. **MELY NYELVEK VÁLASZTHATÓK? MILYEN ORSZÁGOKBA LEHET UTAZNI?**

angol nyelv: Egyesült Királyság, (Anglia, Wales, Skócia, Észak-Írország) Írország, Málta

német nyelv: Ausztria, Németország

francia nyelv: Franciaország

Figyelem! Csak azt a nyelvet lehet választani, amiből a tanuló év végi jeggyel rendelkezik/fog rendelkezni ebben a tanévben.

1. **HOGYAN VÁLASSZAK NYELVET?**

A tanuló nem köteles az elsőként tanult idegen nyelvet választani, azonban legalább a pályázat évében (a 9. vagy a 11. osztályban) már tanulnia kell tantervi keretek közt a választott nyelvet.

1. **MIÉRT AJÁNLOTT RÉSZT VENNI A PROGRAMBAN?**

A program rendkívül hasznos lehetőséget fog jelenteni minden résztvevő diákunknak, hogy az utazás során megismerkedhessen a célország mindennapjaival, ahol anyanyelvi környezetben tudja majd gyakorolni az iskolában is tanult idegen nyelvet. A programhoz iskolánk kísérőtanárokat biztosít. A célországban minősített nyelviskolák fognak az egész napra szóló nyelvi, kulturális és sportprogramot biztosítani.

1. **MILYEN MÓDON LEHET RÉSZTVENNI A PROGRAMBAN?**

A célországokban történő nyelvtanulás két formában valósulhat meg:

egyéni utazás

* a diák egyénileg meghatározhatja, hogy mikor és hova szeretne utazni;
* több önállóság, talpraesettség;
* motiváció esetén várhatóan több lehetőség a célnyelv gyakorlására, új barátságok kötésére;
* reptéri transzfer önállóan

csoportos utazás

* az országba érkezéstől fogva segítség a fogadó nyelviskolától
* nem kell foglalkozni a nyelviskola kiválasztásával (iskolánk tanárai végzik) és az utazás megszervezésével (az iskola rendeli meg);
* motiváció esetén számos lehetőség a célnyelv gyakorlására, új barátságok kötésére;
* nem osztálykirándulás, hiszen a nyelviskolában szintfelmért csoportokban nemzetközi csoportokban folyik majd az oktatás;
* nem feltétlenül a barátok, osztálytársak kerülnek egy szállásra/szobába;
* az iskola kísérőtanárt biztosít;
* az iskola meghatározza a csoportból kizárható diákok körét
1. **MILYEN NYELVISKOLÁK VESZNEK RÉSZT A PROGRAMBAN?**

Nyelviskolát kizárólag a Tempus Közalapítvány listájáról lehet majd választani. Ezek mindegyike megfelel az adott országban elfogadott, a nyelviskolák számára szabott minősítési követelményeknek.

 A nyelvtanfolyamok kéthetes időtartamban, minimum heti 20 nyelvórával valósulnak meg. A tanulók a nyelvórákon kívül egyéb kulturális, szabadidős programok keretében is lehetőséget kapnak a nyelvtanulásra, illetve a célnyelvi ország kultúrájának, szokásainak megismerésére. Az elszállásolás családoknál vagy kortársakkal együtt kollégiumban történik, ami újabb lehetőséget teremt a nyelv elsajátítására.

A nyelviskolák az újrakezdőtől a felsőfokú szintig ajánlanak tanfolyamokat. A szintfelmérést a fogadó nyelviskola végzi, tehát az a cél, hogy mindenki a megfelelő nyelvi szinten, lehetőség szerint sokszínű, soknemzetiségű csoportban tanulja az idegen nyelvet.

1. **FINANSZÍROZÁSI TUDNIVALÓK**

A Külföldi Nyelvtanulási Program a célországokban való nyelvtanulásra teljes körű támogatást nyújt, tehát fedezi a külföldi nyelvtanfolyam díját, a kiutazás költségeit, a külföldi szállást és ellátást, a célországon belüli, a nyelvtanfolyamon való részvételhez szükséges utazási költségeket, és zsebpénzt is biztosít a pályázat. A teljes vagy félpanziós ellátástól függően változik az összeg.

A tanulók a támogatást még a tervezett kiutazás előtt megkapják, így önerő, előfinanszírozás nem szükséges.

Iskolai szervezés esetén a nyelviskolai jelentkezést az iskola intézi és szervezi meg az utazást.

1. **HOGYAN BEFOLYÁSOLJA A BREXIT AZ UTAZÁST?**

Nagy-Britanniába csak érvényes útlevéllel lehetséges beutazni.

1. **HOGYAN BEFOLYÁSOLJA A COVID-19 AZ UTAZÁST?**

Oltások: a jelenlegi beutazási feltételekből kell kiindulnunk, a következő hónapokban (a pályázat beadási szakaszában) ezzel kapcsolatban nem számítunk enyhítésre. Az országonkénti szabályokat itt találja: <https://konzuliszolgalat.kormany.hu/utazasi-tanacs>

Minden utazónak szükséges rendelkeznie az Európai Egészségbiztosítási Kártyával.

<http://www.oep.hu/felso_menu/lakossagnak/ellatas_kulfoldon/az_europai_egeszsegbiztositasi_kartya/eu_kartya.html>

1. **MIT VEGYEK FIGYELEMBE A NYÁRI CSALÁDI UTAZÁSAIM SZERVEZÉSÉBEN**?

Várhatóan még télen megtudjuk, hogy pontosan milyen időpontban induló nyelviskolai csoportokra tudjuk a diákokat jelentkeztetni. Az utazás szervezése csak a pályázat megnyerését követően indulhat el, tehát leghamarabb tavasszal. Amennyiben valaki visszamondja az iskolai szervezésű csoportban való részvételét, az egész csoport utazását fogja veszélyeztetni, ezért kérjük, hogy minden jelentkező nagyon alaposan gondolja át, hogy rá fog-e érni 2022 nyarán 2 hét külföldi utazásra.

 **JELENTKEZÉS ISKOLAI SZERVEZÉSRE**

Jelenlegi fázis: Igényfelmérés (előzetes jelentkezés)

Akik iskolai szervezésben, csoportos módon szeretnének majd angol, német vagy francia nyelvterületre utazni, azok kérjük, töltsék ki az alábbi kérdőívet.

<https://forms.gle/Q7K15j15gUbWZDaE7>

Kitöltési határidő: 2021.12.13. 18:00

Akik egyénileg utaznának ezt az igényfelmérést NE töltsék ki.

Információk:

* + A jelentkezés előkészítéséhez minden kért információra szükségünk van!
	+ Törekedni fogunk arra, hogy minden jelentkezőnek biztosíthassuk az iskolai szervezést, de az igényfelmérés során jelentkezők előnyt fognak élvezni a csoportok kialakításánál a csak utólag jelentkezőkkel szemben, hiszen a jelenlegi körben nem jelentkezőkkel nem tudunk kalkulálni.
	+ Kísérőtanári erőforrásaink végesek, a pontos pályázati kiírás függvénye, hogy mennyi csoportot lesz kapacitásunk
	+ Az iskola vezetése és a fenntartó is eldöntheti, hogy végül pontosan kiknek vállalja a szervezést.
	+ Mi azon leszünk, hogy mindenki az igényeinek megfelelő helyre tudjon eljutni, azonban tekintettel az országosan 140.000 jogosult diákra, a legnagyobb rugalmasságot kell kérnünk a tanulóinktól, legyen szó országról, városról, nyelviskoláról vagy időpontról.
	+ A csoportos nyelviskolai pályázatok megvalósításának időpontja 2022. június 17- augusztus 31.

Az igényfelmérés során többek között az alábbi kérdésekre kell válaszolni:

- tanuló személyes adatai

- oltottság

- választott nyelv

 - választott ország (többet kell megjelölni)

**Hogyan tartja az iskola a kapcsolatot a szülőkkel és a diákokkal?**

**Kérjük, kövessék figyelemmel az iskola honlapját, melyen külön menüpontot hozunk létre KNYP címen.**

**Személyes tájékoztatóra (mint két évvel ezelőtt) a jelenlegi rendelkezések értelmében nincs lehetőség.**

**További kérdése van?**

A program hivatalos weboldalán  naprakész információkat olvashatnak: [http://www.knyp.hu](http://www.knyp.hu/)

Iskolai koordinátor: Dr. Szabó Zsuzsanna

e-mail: retexsis@gmail.com